पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. बुधवार को राजधानी का अधिकतम तापमान 39.2 डिग्री सेल्सियस रहा लेकिन वातावरण में 80 फीसदी नमी की वजह से लोगों को यह 44 डिग्री सेल्सियस जैसा लगा।
मौसम विभाग की बूंदाबांदी होने की भविष्यवाणी भी झूठी साबित हुई। अब मौसम विभाग ने कहा है कि अगले दो-तीन दिन में बारिश की कोई संभावना नहीं है।
मौसम विभाग के मुताबिक बुधवार को अधिकतम तापमान 39.2 और न्यूनतम तापमान 27.2 डिग्री सेल्सियस दर्ज हुआ। वातावरण में नमी 49 से 80 फीसदी के बीच रही जबकि 10 से 15 किलोमीटर प्रतिघंटा की रफ्तार से पूर्वी हवाएं चलती रहीं।
इस वजह से लोगों को दिन में काफी गर्मी का सामना करना पड़ा। इस बारे में मौसम विभाग के डायरेक्टर बीपी यादव ने बताया कि फिलहाल मानसून बंगाल की खाड़ी में है। जब तक यह उससे आगे नहीं बढ़ता तब तक मानसून के बारे में कुछ भी कहना सही नहीं होगा। उन्होंने बताया कि राजधानी में प्री-मानसून जैसी स्थिति देखने को मिल रही है। ऐसे में हवाएं तो चलेंगी लेकिन ये हवाएं नमी लेकर आएंगी। इस तरह से राजधानी में नमी की मात्रा बढ़ेगी। मौसम वैज्ञानिकों का कहना है कि जब तक नमी 98 फीसदी से ऊपर नहीं पहुंचती तब तक तेज बारिश नहीं होती है। फिलहाल ऐसी स्थिति अगले हफ्ते तक तो बनती नहीं दिख रही है।
ऐसे में मानसून के वक्त से पहले पहुंचने की उम्मीद काफी कम है। हालांकि स्थानीय बादल की वजह से बारिश की संभावना से भी इनकार नहीं किया जा सकता है। मौसम विभाग के मुताबिक 15 से 17 जून के बीच राजधानी में प्री-मानसून बारिश होने की उम्मीद है। इसके बाद लोगों को गर्मी से राहत मिल सकती है।
तापमान कम फिर भी क्यों ज्यादा लगती है गर्मी
इस बारे में वैज्ञानिकों का कहना है कि वातावरण में नमी बढऩे पर पसीना नहीं सूखता है। ऐसे में सूर्य की किरणें जब त्वचा पर पड़ती है तो ज्यादा तपिश महसूस होती है। इससे और पसीना आता है। ऐसे में लोग पसीने से तर-बतर हो जाते हैं और लोगों को ऐसा लगता है कि तापमान काफी ज्यादा है। ऐसी स्थिति में लोगों को ज्यादा से ज्यादा पानी पीना चाहिए और रसदार फलों का सेवन करना चाहिए। इसके अलावा नींबू-पानी भी पीना चाहिए। तरल पदार्थ का ज्यादा इस्तेमाल करना चाहिए ताकि पानी की कमी से बच सकें।
कैसा रहेगा आगामी दिनों में मौसम:
दिन अधिकतम न्यूनतम हवा की रफ्तार नमी
गुरुवार 38 31 14-20 किमी (पूर्वी) 40-60
शुक्रवार 38 30 10-15 किमी (पूर्वी) 40-55
शनिवार 37 28 16-20 किमी (पूर्वी) 60-80
रविवार 33 27 12-15 किमी (पूर्वी) 70-75
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva awa_Deva awa_Deva zho_Hant eng_Latn